CELEX: 32019D0768
Language: et
Date: 2019-05-08 00:00:00
Title: Komisjoni rakendusotsus (EL) 2019/768, 8. mai 2019, millega muudetakse Euroopa teadusuuringute infrastruktuuri konsortsiumina integreeritud struktuuribioloogia infrastruktuuri (Instruct-ERIC) põhikirja artiklit 3 Ühendkuningriigi liidust väljaastumise tõttu (teatavaks tehtud numbri C(2019) 3354 all) (EMPs kohaldatav tekst)

15.5.2019   
               
               
                  ET
               
               
                  Euroopa Liidu Teataja
               
               
                  L 126/67
               
            
         KOMISJONI RAKENDUSOTSUS (EL) 2019/768,
         8. mai 2019,
         millega muudetakse Euroopa teadusuuringute infrastruktuuri konsortsiumina integreeritud struktuuribioloogia infrastruktuuri (Instruct-ERIC) põhikirja artiklit 3 Ühendkuningriigi liidust väljaastumise tõttu
         
            
               (teatavaks tehtud numbri C(2019) 3354 all)
            
         
         (Ainult hispaania-, hollandi-, inglis-, itaalia-, läti-, portugali-, prantsus-, slovaki-, taani- ja tšehhikeelne tekst on autentsed)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 25. juuni 2009. aasta määrust (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta, (1) eriti selle artiklit 8,
         ning arvestades järgmist:
         
                     (1)
                  
                  
                     Euroopa teadusuuringute infrastruktuuri konsortsiumina integreeritud struktuuribioloogia infrastruktuur (edaspidi „Instruct-ERIC“) loodi komisjoni rakendusotsusega (EL) 2017/1213 (2). Konsortsiumi põhikirja artikli 3 kohaselt on selle põhikirjajärgne asukoht Ühendkuningriigis.
                  
               
                     (2)
                  
                  
                     Vastavalt Euroopa Liidu lepingu artiklile 50 teatas Ühendkuningriik 29. märtsil 2017 oma kavatsusest liidust välja astuda. 11. aprillil 2019 otsustas Euroopa Ülemkogu pikendada ELi lepingu artikli 50 lõikega 3 ette nähtud perioodi (mida oli varem juba pikendatud Euroopa Ülemkogu otsusega (EL) 2019/476 (3)) kuni 31. oktoobrini 2019. Kui aga Ühendkuningriik ei ole korraldanud Euroopa Parlamendi valimisi kooskõlas kohaldatava liidu õigusega ega ole 22. maiks 2019 väljaastumislepingut ratifitseerinud, lõpeb Euroopa Ülemkogu otsuse kohaldamine 31. mail 2019. Kui Ühendkuningriik peaks ratifitseerima väljaastumislepingu enne 31. oktoobrit 2019, astub riik liidust välja ratifitseerimismenetluse lõpuleviimisele järgneva kuu esimesel päeval.
                  
               
                     (3)
                  
                  
                     Pärast väljaastumiskuupäeva ja ilma et see piiraks väljaastumislepingu sätete kohaldamist, käsitatakse Ühendkuningriiki kolmanda riigina määruse (EÜ) nr 723/2009 artikli 2 punkti b tähenduses.
                  
               
                     (4)
                  
                  
                     Määruse (EÜ) nr 723/2009 artiklis 8 on sätestatud, et ERICu põhikirjajärgne asukoht on ühe liikme territooriumil, kelleks on kas liikmesriik või ühinenud riik.
                  
               
                     (5)
                  
                  
                     Komisjon on määruse (EÜ) nr 723/2009 artikli 11 alusel saanud Instruct-ERICu ettepaneku muuta põhikirja artiklit 3 juhuks, kui Ühendkuningriigist saab kolmas riik määruse (EÜ) nr 723/2009 tähenduses.
                  
               
                     (6)
                  
                  
                     Käesoleva otsusega ettenähtud meetmed on kooskõlas määruse (EÜ) nr 723/2009 artikli 20 kohaselt asutatud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse (EL) 2017/1213 lisas esitatud Instruct-ERICu põhikirja artiklit 3 muudetakse vastavalt käesoleva otsuse lisale.
         
         
            Artikkel 2
            Käesolev otsus on adresseeritud Belgia Kuningriigile, Hispaania Kuningriigile, Iisraeli Riigile, Itaalia Vabariigile, Läti Vabariigile, Madalmaade Kuningriigile, Prantsuse Vabariigile, Portugali Vabariigile, Slovaki Vabariigile, Suurbritannia ja Põhja-Iiri Ühendkuningriigile, Taani Kuningriigile ja Tšehhi Vabariigile.
         
         
            Brüssel, 8. mai 2019
            
               
                  Komisjoni nimel
               
               
                  komisjoni liige
               
               Carlos MOEDAS
            
         
         
            (1)  ELT L 206, 8.8.2009, lk 1.
         
            (2)  Komisjoni 4. juuli 2017. aasta rakendusotsus (EL) 2017/1213, millega Euroopa teadusuuringute infrastruktuuri konsortsiumina asutatakse integreeritud struktuuribioloogia infrastruktuur (Instruct-ERIC) (ELT L 173, 6.7.2017, lk 47).
         
            (3)  Euroopa Ülemkogu 22. märtsi 2019. aasta otsus (EL) 2019/476, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 80I, 22.3.2019, lk 1).
      
      
         
            LISA
            Instruct-ERICu põhikirja artikkel 3 asendatakse järgmisega:
            
               
                  „Artikkel 3
                  Instructi ERICu põhikirjajärgne asukoht on Ühendkuningriigis Oxfordis. Kui Ühendkuningriigist peaks saama kolmas riik määruse (EÜ) nr 723/2009 tähenduses, saab asutuse põhikirjajärgseks asukohaks Firenze Itaalias.“